Sama treeni ei tepsinyt enää 70-vuotiaisiin.

Sydänlihas on kuin kuminauha, joka on aluksi joustava ja notkea. Mutta kun kuminauha on laatikossa 20 vuotta, siitä tulee kuiva ja hauras.

”Sama tapahtuu sydämen ja verisuonien kanssa”, kuvailee Teksasin yliopiston kardiologi Ben Levin.

”Tällainen jäykkyys voi pahentua ja johtaa hengästymiseen ja muihin sydämen vajaatoiminnan oireisiin, kuten sydämen kyvyttömyyteen pumpata verta tehokkaasti keuhkoihin tai koko kehoon.”

Sydäntä voi kuitenkin auttaa nuorentumaan liikunnan avulla, vielä keski-iässäkin. Ja tämä onnistuu, vaikka ei olisi ollut aiemmin aktiivinen liikkuja. Tästä saatiin näyttöä Circulation-lehdessä julkaistussa tutkimuksessa, jossa Levin oli tutkimusjohtaja.

Tutkimuksessa oli 53 koehenkilöä, jotka olivat 45–64-vuotiaita. He olivat enimmäkseen liikunnallisesti passiivisia, mutta muuten terveitä.

Osallistujat jaettiin satunnaisesti kahteen ryhmään. Ensimmäiselle ryhmälle räätälöitiin ohjelma, joka käsitti perusjoogaa, tasapainoharjoittelua ja painonnostelua kolmesti viikossa.

Toinen ryhmä suoritti kohtalaisen korkean intensiteetin aerobista harjoittelua, eli kestävyysliikuntaa, vähintään neljä päivää viikossa.

Kahden vuoden jälkeen korkealla intesiteetillä harjoitelleiden eli kestävyysliikkujien sydänterveydessä näkyi dramaattinen parannus.

”Me palautimme 50-vuotiaat sydämet 30–35-vuotiaiden sydämiksi. Heidän sydämensä prosessoivat happea tehokkaammin ja olivat vähemmän jäykkiä”, Levin kertoo.

Levin tähdentää, että treenaaminen olisi syytä aloittaa viimeistään myöhäisessä keski-iässä, jolloin sydän voi yhä muovautua.

Kun tutkimusryhmä laittoi terveitä 70-vuotiaita vuoden kestävään treeniohjelmaan, sydämen ja verisuoniston kunto ei parantunut.

”Ikääntymistä ei välttämättä pysty kääntämään, jos odottaa liian pitkään”, Levin toteaa.

Myös kalorien rajoittaminen voi parantaa sydämen terveyttä – ja vaikutuksia voi saavuttaa ilman kaloreista karsimistakin.

Sydän– ja verisuonielimistön terveyttä voi parantaa myös rajoittamalla kalorien saantia, ja joissain tapauksissa myös elinikä voi pidentyä. Asiasta on saatu näyttöä sekä eläimillä että ihmisisillä tehdyissä tutkimuksissa.

Nitistäminen kaloreista ei ole kuitenkaan yleispätevä neuvo – monille se on tarpeetonta ja joillekin jopa vaarallista.

Kalorirajoituksen vaikutuksia voi saavuttaa ilman kaloreista karsimistakin. Uusi Coloradon yliopiston tutkimus osoittaa, että luonnollinen ravintolisä, nikotiiniamidi-ribosidi (NR), käynnistää samoja biologisia prosesseja kuin kalorien rajoittaminen.

NR on tutkimuksissa hiljattain löydetty B3-vitamiinin muoto. Tutkijoiden mukaan se voi laskea verenpainetta ja parantaa valtimoterveyttä varsinkin niillä, joilla on verenpainetauti. NR on myös hyvin siedetty, tutkijat sanovat.

Tutkimuksessa oli mukana 24 tervettä ja hoikkaa miestä ja naista, jotka olivat iältään 55–79 -vuotiaita.

Puolet tutkittavista sai lumelääkettä kuuden viikon ajan, ja tämän jälkeen 500 milligrammaa NR:ää kahdesti vuorokaudessa. Toinen puolisko koeryhmästä sai NR:ää ensimmäiset kuusi viikkoa, jonka jälkeen he saivat lumelääkkeitä.

Kunkin hoitojakson lopussa tutkijat ottivat verinäytteet ja suorittivat fysiologisia mittauksia. Osanottajat eivät ilmoittaneet vakavista haittavaikutuksista.

Tutkijat havaitsivat, että 60 prosentilla koehenkilöistä NR:n saanti nosti solujen koentsyymi NAD+:n tasoa.

NAD+:lla on tärkeä rooli sirtuiini-entsyymien aktivoimisessa. Sirtuiinit lisääntyvät kalorien rajoittamisen myötä ja suojelevat elimistöä esimerkiksi stressiltä. Ne vaikuttavat suureen osaan aineenvaihduntaa koko kehossa, mutta niiden määrällä on taipumus tippua iän myötä.

Tutkimuksessa 13 henkilöllä, jotka olivat kärsineet kohonneesta verenpaineesta, verenpaine tippui siten, että heidän sydänkohtausriskinsä madaltui 25 prosenttia.

Tutkimusjohtaja Chris Martens korostaa, että tutkimus oli pienimuotoinen pilottitutkimus, mutta jos samat tulokset pystytään osoittamaan laajemmissa tutkimuksissa, sillä voisi olla suuret biolääketieteelliset vaikutukset.